**Како препознати дислексију и помоћи детету?**

**Дислексија** је проблем у **савладавању вјештине читања**, због којег се многа дјеца окарактеришу као „лијена“, „тврдоглава“, „безобразна“...

Први корак у томе да спријечимо будуће неправде учињене ка дјеци која имају такав проблем је **информисање**.

**Шта је дислексија и како је уочити?**

**Дислексија**представља **поремећај способности читања или разумијевања прочитаног**, иако постоје све основе да дијете савлада те вјештине: уредна интелигенција, добар вид, слух, упорни рад на развоју вјештина, жеља дјетета да научи.

Типични **знаци да дијете има дислексију** се огледају у сљедећем:

* дијете застајкује прије него да прочита ријеч,
* гута слова,
* додаје слогове,
* премјешта редослијед слова у ријечи,
* замјењује слова која слично звуче,
* тешко повезује гласове у ријечи,
* не разумије оно што прочита (иако може да разумије када му ви прочитате),
* прескаче редове,
* неправилно дише током читања (стално мора да застаје да узме дах)
* ма колико да вјежбате читање дјелује да нема напретка или га има минимално.

Уз то, често уочавате и **„пратеће“ симптоме**:

* дијете је свјесно свог проблема и осјећа се потиштено због тога,
* изолује се из друштва,
* почиње да избјегава контакт са другом дјецом.

Наиме, **дјеца** са дислексијом **су свјесна** **да имају проблем са читањем**. Врло често успијевају да **замаскирају проблем** тиме што буквално **запамте** унапријед оно што би требало да „прочитају“. Онда када су откривена да, на неки начин, заостају за другом дјецом, коментари попут „то је она дјевојчица која не зна да чита“ не чини баш дијете најпопуларнијим у друштву. Сем **проблема** везаним за**социјално функционисање** јављају се и други, **специфични проблеми**као што су **оријентација у простору и времену**.  Такође, дјетету може бити **тешко да успостави редослијед**између различитих активности, дјетету са дислексијом је тешко да каже вријеме или да се придржава распореда. Главни проблеми леже у томе да дијете не може да се **оријентише у простору**; мијешања тога шта је **лијево**, а шта **десно**, одражавају се касније, природно, и на папиру.

**Одакле кренути са читањем ријечи и у којем смјеру се кретати?**

Једна од **научних претпоставки** јесте да је дошло до **замјене функција двеју хемисфера:** **десна** (синтетичка) преузела је**језичке функције** лијеве (аналитичке). Како извршити анализу слова и ријечи и прочитати је, ако нам је обрнут процес доминантан? Дјеца са дислексијом чешће **мисле невербално**, управо због доминације десне хемисфере која има функцију интеграције визуелних и аудитивних информација. Уз то, **формирање категорија** је вјероватно нешто што ћете код дјеце са дислексијом примјетити брзо. Она имају тешкоће да пронађу надређене појмове, кутије у које могу да смјештају информације. Из тог разлога, често **делују као деконцентрисана, хиперактивна**.

**Шта можете да урадите када препознате проблем или наговјештај проблема?**

Обавезно се**консултујте са логопедом или психологом**. На тај начин, можете да добијете адекватну процјену и програм за рад са дјететом. Систематски рад на развоју вјештина читања уз рад на **оснаживању и мотивисању дјетета**, је оно што се примарно препоручује када је дислексија у питању.

Постоје и многа **помагала** доступна уз традиционални један на један рад, попут **неурофидбек методе**, којом се ради на **стимулисању можданих таласа** тако да се повећава капацитет дјетета да дуже истраје на задатку читања.

**Као родитељ можете да:**

* читате наглас сваки дан са својим дјететом; нека то буде нека врста заједничког дружења;
* користите сваку прилику да заједно вјежбате (слогани на билбордима, знакови на супермаркетима, инструкције за склапање играчака…);
* важно је да познајете интересовања свог дјетета. Дијете лакше учи кроз оно што му је занимљиво (спорт, музика, сликање, историја…);
* користите аудио књиге. Нека дијете чита књигу и слуша снимак. Полако, нека почне да чита уз књигу;
* тражите хобије, активности после школе којима ћете радити на повећању осјећања личне снаге, стабилности дјетета, самопоуздања дјетета;
* биљежите запажања везана за понашање дјетета. Те биљешке ће бити корисне и стручњацима који праве програм за дијете;
* олакшајте дјетету памћење распореда. Правите визуелне подсјетнике, мапе, смјернице;
* провјерите разумијевање дјетета. Не дајте му шест налога истовремено. Разбијте информације у неколико дијелова и онда их преносите дјетету;
* помозите му са оријентацијом у простору. Постоје методе попут реедукације психомоторике или БраинГyм-а посебно намјењене дјеци са дислексијом. Нађите слике тих вјежби и примјењујте их.

**Упознајте се са проблемом да бисте могли да га препознате у пракси. На тај начин се даље могу осмислити начини да се помогне дјетету да се лакше носи са проблемом.**